Imtella' Diċembru 12, 2021 Rapport: Ruth Amaira Malta, għada tfakkar is-47 sena mindu saret Repubblika. L-eks Ministru Laburista Alex Sciberras Trigona qal liċ-Ċentru tal-Aħbarijiet li l-Prim Ministru ta' dak iż-żmien Dom Mintoff kien inkluda klawżola marbuta mar-riżultat tal-elezzjoni tal-1976, li setgħet titħassar il-kostituzzjoni kif kienet b'maġġoranza sempliċi ta' wieħed. Min-naħa tiegħu l-President Emeritus Ugo Mifsud Bonnici fisser kif fl-1974 kien wieħed minn fost id-deputati Nazzjonalisti li mar kontra l-Kap tal-Oppożizzjoni ta' dakinhar, George Borg-Olivier, u vvota favur il-kostituzzjoni Repubblikana. Fit-13 ta' Diċembru 1974 Malta saret uffiċjalment Repubblika. Dakinhar daħlet fis-seħħ kostituzzjoni ġdida bbażata fuq ix-xogħol u b'bosta drittijiet ġodda, fosthom għall-vot lil persuni ta' 'l fuq minn 18-il sena. 49 deputat Parlamentari vvutaw favur din il-kostituzzjoni, filwaqt li sitt deputati Nazzjonalisti, fosthom il-kap tal-Oppożizzjoni dak iż-żmien, George Borg Olivier, ivvutaw kontra. Il-President Emeritu Ugo Mifsud Bonnici, dak iż-żmien deputat tal-Oppożizzjoni Nazzjonalista, ivvota favur il-kostituzzjoni Repubblikana. Bħala student tal-liġi li kien għad kellu għoxrin sena, Alex Sciberras Trigona, iktar tard Ministru Laburista tal-Affarijiet Barranin, qal liċ-ċentru tal-aħbarjiet li malli tela' fil-gvern il-Partit Laburista fl-1971, il-Prim Ministru Dom Mintoff ħadem fuq żewġ għanijiet: dik li jagħlaq il-bażi militari Ingliża u li jbiddel il-kostituzzjoni għal waħda Repubblikana. In-nutar Sciberras Trigona jgħid li Mintoff mar pass ieħor. Il-festa Nazzjonali ta' Jum ir-Repubblika titfakkar b'parata ċerimonjali f'Misraħ San Ġorġ, il-qofol bid-diskors tal-President tar-Repubblika George Vella, segwit miċ-ċerimonja ta' investitura għal dawk il-Maltin li jiddistingwu ruħhom f'oqsma differenti tal-ħajja. Is-Segretarju Permanenti Ewlieni, Mario Cutajar, jaqra pubblikament il-motivazzjoni u l-unuri waqt iċ-ċerimonja tal-investitura. F'Jum ir-Repubblika, TVMnews+ fid-9.30 ta' filgħodu se jwasslilkom xandira diretta li se titratta s-sinifikat ta' Malta Repubblika; kif ukoll trażmissjoni diretta tal-parata, iċ-ċerimonja ta' investitura u d-diskors tal-President mill-Palazz il-Belt.